
Tisztelt Képviselő-testület!


Martfű Város Önkormányzatának Képviselő-testülete 2015. október 29. napján megtartott ülésén tárgyalta meg a családsegítés és a gyermekjóléti szolgáltatási feladatok 2016. január 1. napjától történő ellátásának felülvizsgálatáról szóló előterjesztést, amelyben tájékoztatást adtunk az egyes szociális és gyermekvédelmi tárgyú törvények módosításáról szóló 2015. évi CXXXIII. törvényből adódó, az ágazatot érintő jövő évi átszervezésről, az abból adódó feladatainkról. 
A Képviselő-testület 185/2015. (X.29.) határozatában döntött egyrészt a Gyermekjóléti és Szociális Szolgáltató Központ családsegítés és gyermekjóléti szolgáltatási feladatainak 2016. január 1. napjától történő ellátásáról, másrészt az idős ellátáshoz kapcsolódó feladatok (szociális étkeztetés, házi segítségnyújtás, idősek nappali ellátása) Szolnoki Kistérség Többcélú Társulása útján való megoldásáról.
Az időközben megjelent az egyes szociális és gyermekjóléti tárgyú miniszteri rendeletek módosításáról szóló, 55/2015. (XI.30.) EMMI rendelet, és a 2016. évi központi költségvetés szerint városunkban a családsegítés és gyermekjóléti szolgáltatási feladatok ellátására 2 fő finanszírozott létszám biztosított.

A fenti, ágazatot érintő jogszabályi változások alapján változik a szakmai feladatellátás és a szakmai finanszírozás is, ezért indokolttá vált az intézmény létszámhelyzetének áttekintése.
Az önkormányzati döntésnek megfelelően racionalizálni szükséges az intézményi feladatellátásokat, amelynek következtében elengedhetetlen a feladatok átcsoportosítása, ezzel együtt munkakörök összevonása. 
A munkakör összevonásból eredően az intézményben ellátandó család- és gyermekjóléti feladatokat az eddigi öt szakmai státusz helyett két fő látja el 2016. január 1. napjától. Az intézmény irányítását végző intézményvezető munkáját egy fő ügyintéző segíti. Egy szakmai státusz a családsegítésből átkerül a Szolnoki Kistérség Többcélú Társuláshoz.  
Az intézmény feladata marad az iskolakonyha működtetése, a közétkeztetés ellátása, ezért működik a továbbiakban is önálló intézményként a Gyermekjóléti és Szociális Szolgáltató Központ, amelyhez szükséges az intézményvezetői státusz.

A szociális étkeztetéshez kapcsolódó számfejtési feladatok egy része és a házi segítségnyújtáshoz kapcsolódó számfejtési feladatok átkerülnek az új szolgáltatóhoz. A gyermekétkeztetés díjának számfejtését a jövő évtől az intézményi ügyintéző látja el, ebből adódóan az általános intézményi adminisztrációs feladatokat ellátó közalkalmazott munkakörébe beolvad a gyermekétkeztetés számfejtéséhez kapcsolódó feladatok köre, ezért ügyintézői feladatok ellátására 2 fő közalkalmazott helyett a továbbiakban 1 fő foglalkoztatására van szükség. 

Így az átszervezés következtében 8 fő közalkalmazott 2016. január 1-től átkerül a kistérségi szolgáltatóhoz, valamint a feladatellátás racionalizálása alapján 1 fő számlázó, pénzügyi ügyintéző közalkalmazotti jogviszonyának megszüntetése válik indokolttá.
Ezzel a Martfű Város Önkormányzatának Gyermekjóléti és Szociális Szolgáltató Központnál az intézményi létszám fenti időponttól 23 főről 14 főre változik.
Ennek alapján az Önkormányzat és intézményeiben foglalkoztatottak létszáma 9 fővel csökken, azaz 105-ről 96-ra változik.



Tisztelt Képviselő-testület!

Kérem, hogy az előterjesztést megtárgyalni és az alábbi határozati javaslatot elfogadni szíveskedjenek:

Határozati javaslat: 

Martfű Város Önkormányzata Képviselő-testületének
……../2015. (……) határozata

a Martfű Város Önkormányzata Gyermekjóléti és Szociális Szolgáltató Központ létszámhelyzetének áttekintéséről, létszámcsökkentéséről

Martfű Város Önkormányzatának Képviselő-testülete megtárgyalta és elfogadja a Martfű Város Önkormányzata Gyermekjóléti és Szociális Szolgáltató Központ létszámhelyzetének áttekintéséről, létszámcsökkentéséről szóló előterjesztést és az alábbi határozatot hozza:

A Martfű Város Önkormányzata Gyermekjóléti és Szociális Szolgáltató Központ létszámhelyzetének áttekintése alapján 2016. január 1-től 23 főről 14 főre változik, mivel 8 fő átadásra kerül a Szolnoki Kistérség Többcélú Társuláshoz és 1 fő számlázó, pénzügyi ügyintéző közalkalmazott létszámleépítéssel történő álláshelyének a megszüntetésére kerül sor.

A létszámleépítés végleges, az önkormányzat intézményei létszámhelyzetének és az intézmények között tervezhető létszám- és álláshely átcsoportosítás lehetőségének felülvizsgálata alapján az önkormányzat költségvetési szerveinél lévő üres álláshelyeken, az előreláthatólag megüresedő álláshelyeken, vagy a tervezett új álláshelyeken, illetve szervezeti változás, feladatellátás következtében az önkormányzat fenntartói körén kívüli munkáltatóknál az érintett munkavállaló – munkaviszonyban töltött ideje folyamatosságának megszakítás nélküli – foglalkoztatására nincs lehetőség.

Az Önkormányzat és intézményeiben foglalkoztatottak létszáma 9 fővel csökken, azaz 105-ről 96-ra változik.

Határidő: 2016. január 1.
Felelős: Dr. Papp Antal polgármester,
             Gonda Lajosné intézményvezető.

Erről értesülnek: 
1.) Jász-Nagykun-Szolnok Megyei Kormányhivatal, Szolnok
2.) Valamennyi Képviselő, Helyben,
3.) Gonda Lajosné, intézményvezető.

M a r t f ű, 2015. november 9.

                                                                                                                       Dr. Papp Antal
polgármester

Látta: Szász Éva
            jegyző             
image1.png




